Lucius Episcopus, seruus seruorum Dei, dilectis filiis Abbati et Conuentui sancti Stephani Diuionensi, salutem et apostolicam benedictionem. Iustis petentium desideriis dignum est nos facilem prebere consensum et uota que a rationis tramite non discordant effectu prosequente complere. Ea propter, dilecti in Domino filii, uestris iustis postulationibus grato concurrentes assensu, parrochialem Ecclesiam de Cuceio et de Granceio a bone memorie Gualterio quondam Lingonensi Episcopo canonice uobis concessam, sicut in autentico scripto eiusdem Episcopi continetur, uobis et Ecclesie uestre auctoritate apostolica confirmamus et presentis scripti patrocinio communimus. Nulli ergo hominum liceat hanc paginam nostre confirmationis infringere, uel ei ausu temerario contraire. Si quis autem hoc attentare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Anagni XII kal. Ianuarii.